Shavkat Mirziyoevning davlat tashrifi arafasida Dehli shahrida “O`zbekiston-Hindiston: madaniyatlar muloqoti” media-iventi bo`lib o`tdi

O`zbekiston Elektron ommaviy axborot vositalari milliy assosiasiyasi, mamlakatimizning Hindistondagi elchixonasi hamkorligi va “Eriell” kompaniyasi homiylik ko`magida tashkil etilgan media-ivent dasturi doirasida Markaziy va Janubiy Osiyoning ikki yirik davlati xalqlari o`rtasidagi madaniy-ma`rifiy hamkorlik mavzusiga bag`ishlangan turkum tadbirlar bo`lib o`tdi.
25 sentyabr kuni Hindiston Milliy muzeyida ochilgan “O`zbekiston-Hindiston: madaniyatlar muloqoti” ko`rgazmasi ushbu mamlakat jamoatchiligida katta qiziqish uyg`otdi.
O`zbekiston Oliy Majlisi Senati raisining birinchi o`rinbosari S.Safoev, mamlakatimizning Hindistondagi Favqulodda va muxtor elchisi F.Arziev, Hindiston madaniyat vazirining o`rinbosari A.Goel, Hindiston Milliy muzeyi direktori B.Mani va boshqalar O`zbekiston Respublikasi Prezidenti Shavkat Mirziyoevning Hindistonga davlat tashrifi ikki mamlakat o`rtasidagi ko`pqirrali azaliy hamkorlikni yangi bosqichga ko`tarishda yangi istiqbollar ochishini ta`kidladi. Milliy muzeyda ochilgan va bir oy davom etadigan qo`shma ko`rgazma Hindistonda o`zbek xalqining boy madaniy-ma`rifiy merosi haqida yanada keng va chuqur tasavvur shakllanishiga xizmat qilishiga ishonch bildirildi.
Ko`rgazmaning ochilish marosimida Prezidentimiz Shavkat Mirziyoev rahbarligida O`zbekistonda amalga oshirilayotgan keng ko`lamli islohotlar, turli yo`nalishlar, jumladan, madaniy-ma`rifiy sohada samarali xalqaro hamkorlik qilish uchun yaratilayotgan yangi imkoniyatlar haqida hujjatli film namoyish etildi.
– Bugun har bir soha vakillari O`zbekistondagi hamkorlari bilan yangi loyihalarni hayotga tatbiq qilishga intilishmoqda, – deydi Hindiston Milliy muzeyi ilmiy xodimi Katibur Rahmon. – Biz ham ushbu ko`rgazmani tashkil qilganimizdan mamnunmiz. Muzeyimizda saqlanayotgan hamda o`zbek xalqi davlatchiligi tarixi, boy madaniy merosi bilan bog`liq eksponatlar, Xudo Baxsh va Rampur Raza kutubxonalaridagi noyob qo`lyozmalarning asl nusxalari, shuningdek, O`zbekiston elektron ommaviy axborot vositalari milliy assosiasiyasining “O`zbekiston madaniy merosi mamlakatlar va xalqlar o`rtasidagi muloqotga yo`l” loyihasi doirasida chop etilgan turkum kitoblar ko`rgazma eksponatlarini tashkil qildi.
Mamlakatimizning Hindistondagi elchixonasida bo`lib o`tgan rasmiy qabul marosimida ham o`zaro madaniy-ma`rifiy aloqalarni rivojlantirish istiqbollari haqida so`z ketdi. Ikki davlat rasmiy va akademik doiralari vakillari Hindistonning turli muzey va kutubxonalarida saqlanayotgan va xalqlarimiz rishtalarini bog`lab turgan ko`plab noyob hujjatlarni birgalikda tadqiq qilish, keng jamoatchilik e`tiboriga havola qilish masalalariga e`tiborni qaratdi.
– Kutubxonamizda o`zbek xalqining madaniy merosiga oid 200 dan ortiq qo`lyozma saqlanmoqda, – deydi Xudo Baxsh kutubxonasi direktori vazifasini bajaruvchi Robert Chongtu. – O`zbekiston Respublikasi Prezidenti Shavkat Mirziyoevning Hindistonga davlat tashrifi arafasida biz mazkur asarlar katalogini chop etdik.
– Kutubxonamizda Bobur devonining noyob qo`lyozma nusxasi saqlanmoqda, – deydi Rampur Raza kutubxonasi direktori, professor Sayid Hasan Abbos. – Hind xalqi uchun mazkur qo`lyozmaning ahamiyati shundaki, unda Bobur tomonidan hind tilidagi so`zlar ishlatilgan. Masalan, “roti“ (non) va “pani“ (suv) so`zlari. Qo`lyozma sahifalarida Bobur o`z qo`li bilan kiritgan tahrirlar mavjud. Ushbu tahrirlarning haqiqiyligi uning avlodlaridan biri – Jahongir tomonidan yozma tarzda tasdiqlangan. O`zbek xalqi madaniy merosi bilan bog`liq barcha tarixiy qo`lyozmalar va hujjatlarni o`rganish uchun kutubxonamiz xodimlari birgalikdagi ishlarni yanada faollashtirishga tayyor.
“Madaniy meros – O`zbekiston va Hindiston o`rtasidagi muloqot ko`prigi” mavzusidagi ilmiy seminarda ikki mamlakat taniqli olimlari o`zaro hamkorlikni yanada mazmunan boyitish, yangi loyihalar ustida ishlash, ilmiy-ma`rifiy almashinuvni faollashtirish istiqbollarini muhokama qildi.
– “O`zbekiston madaniy merosi mamlakatlar va xalqlar o`rtasidagi muloqotga yo`l” loyihasi doirasida 13 boblik “O`zbekiston me`moriy epigrafikasi” va 10 boblik “O`zbekiston madaniy merosi dunyo san`at xazinalarida” nashrlari va boshqa qator kitoblar chop etildi, – deydi O`zbekiston elektron ommaviy axborot vositalari assosiasiyasi raisi Firdavs Abduxoliqov. – Hindistonlik hamkorlar bilan ushbu yo`nalishda yangi nashrlar tayyorlashga, mazkur jarayonga ikki davlat olim va mutaxassislarini jalb qilish bo`yicha kelishuvlarga erishildi.
Media-ivent doirasida, shuningdek, Dehlidagi Javaharlal Neru va Jamiya Milliya universitetlari, Hindiston islom madaniyati markazida bo`lib o`tgan anjumanlarda ham hamkorlikning yangi yo`nalishlari belgilab olindi.